पर हकीकत क्या है? 14 जून को जब नोएडा के सेक्टर 123 में बनाए गए लैंडफिल साइट पर नोएडा अथॉरिटी ने कूड़ा डालना शुरू किया। तब वहां पर ‘वेस्ट टू एनर्जी प्लांट’ का नामोनिशान नहीं था। नोएडा अथॉरिटी ने सेक्टर 123 की लैंडफिल साइट में ‘वैज्ञानिक पद्धति’ से कूड़े के निपटान का दावा किया था। ये जानना जरूरी है कि वो कौन सी ‘वैज्ञानिक पद्धति’ है, जिसके जरिए नोएडा अथॉरिटी बिना किसी ‘वेस्ट टू एनर्जी प्लांट’ के कूड़े का निपटान करने वाली है। एक बात साफ है कि ‘वेस्ट टू एनर्जी प्लांट’ नहीं होने से सेक्टर 123 इस वक्त एक कूड़ाघर से ज्यादा कुछ नहीं है। लोगों को लग रहा है कि उनकी आंखों में धूल झोंकी गयी है। उनकी आशंका सच साबित हुई है।